《厓山吊古》
明代·佘祖颐

播迁海国恨何穷，当日乾坤黯淡中。玉玺泪沉王气散，铜驼月冷帝图空。

寒厓风雨愁归鹤，故国松楸泣断鸿。一自翠华摇落后，忠魂长护紫龙宫。

作者简介：佘祖颐，字于正，号葆惺。顺德人。光裕子。明神宗万历十三年（一五八五）举人。任河南兰阳教谕，摄西华知县。升翰林孔目。清康熙《顺德县志》卷七有传。